text: 15.01.2020 24.07.2020 от Gergana Boeva
  Буква "В" пристига с новата година и още 12 идеи за занятия, които да съчетаем с изучаването на азбуката. ✨
  Признавам – да избера толкова много интересни думи, които да предполагат любопитни занятия за това табло си беше предизвикателство. Нахвърлях някои, но и доста получих като предложения в Instagram, за което благодаря на отзовалите се. 😍
  Това е последната буква от проекта, която ви предоставям безплатно. Надявам се, че ще мога да ви предложа цялата азбука в кутия с книжка с идеи за игри и занятия, издадена на хартия до края на 2020-та. Ако паната с първите три букви дават добри резултати при вашите мъници и смятате, че са полезен ресурс, ще се радвам да ги споделите и препоръчате на други хора. Можете да си изтеглите безплатен pdf с таблото за буква В в края на поста.
  А сега, ето ги и 12-те думи за активности за буква В:
  "Виолончело" – оставям на страна факта, че класическата музика действа благоприятно на развитието на детския мозък. Децата искрено се въодушевяват, когато виждат и чуват инструментите в симфоничния оркестър. Първата инстинска среща на Зара с операта и многообразието на музикалните инструменти бе музикалната приказка за деца "Петя и Вълкът", по музика и текст на Сергей Прокофиев. В нея децата бяха запознати с всички тях и ролята им в симфоничния оркестър, научиха интересни факти и чуха звука на всеки един инструмент индивидуално. Още информация за "Петя и Вълкът". Избрах виолончело за таблото, защото това е музикалният инструмент с най-близък тембър до човешкия глас и събужда интересни въпроси.
  "Влак" – илюстрацията показва локомотива на Хогуъртс Експрес – призанавам, "великденско яйце", което скривам с най-голямо удоволствие в таблото :). При нас ежедневно тече игра с дървени влакове и релси, но истината е, че нямам търпение да се стопли и да се качим с децата на Родопската теснолинейка.
  "Вълшебство" – първоначално мислех да включвам единствено реални обекти в таблата, но какво е детството без малко магия? Освен че звучи звънливо и приятно, вълшебство ни дава свобода да направим каквото пожелаем. При нас най-често играта е следната – феята Зара омагьосва братчето си Марти да имитира различно животно – "Бибити-бобити-бууу! Петел-жаба-куче-вълк-конче!" и тн. Забавата е гарантирана. Можем да изработим вълшебна пръчка, да измислим наши специални заклинания, да направим вълшебна отвара и тн.
  "Викинг" – любопитни, различни, откриватели и завоеватели. Вдъхновението ми тук идва от историите на анимационните филми "Как да си дресираш дракон". Интересни активности, които съм планирала са да направим викингски шлем от картон, а също да изпълним любопитна игра, на която съм попадала в instagram – подстригване на картонени фигури с бради и коси от прежда.
  "Време" – време, в контекста
  Снимка от @Woovenchildhood
  метеорология. В таблото за буква А бях включила облак и айсберг. Сега с буква В идва момента за по-обстойно изучаване – можем да водим дневник какво е било времето през седмицата, да наблюдаваме прогнозата и измерваме темературата.
  Много интересни са и тези гатанки за времето тук.
  "Велосираптор" – динозаврите са любима тема за децата. Какви динозаври са били велосирапторите, как са живели и какво изобщо знаем за тях?
  "Водопад" – Кой е най-близкият водопад, който можем да посетим, кой е най-високият, най-пълноводният, най-красивият?
  "Видра" – тези интелигентни бозайници, които се гушкат, държат се "за ръце", ходят в нишка една след друга, играят и са едни от най-забавните същества, които природата е създала.
  "Вулкан" – какво са вулканите? Какво представлява лавата? Можем да си направим вулкан сами вкъщи – нашият проект за вулкан е тук:
  В таблото по буква В бях включила думата "вулкан", за да си направим такъв сами вкъщи и честно казано дори за мен беше много интересно занимание. Започнахме с енциклопедията "Моят свят" на изд. Фют, която намирам за много сполучлива и подходяща за всички мъници от 3-4 годинки нагоре. Зара и Мартин много я харесват и […]
  "Вятър" – защо не го виждаме, но с него отлитат сапунените ни мехури и есенните листа? Избрах думата вятър като покана за пускане на хвърчило.
  "Въдица" – въпреки, че зимата не е най-удачното време да заведем децата си за риба, можем да играем игри с въдички с магнити вкъщи. А защо не и да си направим въдица и магнитни рибки сами, като тези например.
  "Венец" – да направим нещо заедно с ръцете си – можем да направим венец от цветя, иглолистни клонки, есенни листа или пък апликация от цветна хартия, плат, помпони и пр.
  Надявам се, че занятията в таблото за буква В ви допадат. Ще се радвам да ми споделите какви занимания вие бихте изпълнили с думите по буква В. Тагвайте ме в instagram @G_boeva, за да ви видя и споделя. Можете да ме намерите във Facebook тук: Letters From Mom